
Алыдж-урым бэнэкIэ
Куэцэ Атмир ещанэщ
Дортмунд къалэм (Германие) мы махуэхэм щекIуэкIа ныбжьыщIэхэм спорт бэнэкIэмкIэ я европэ зэхьэзэхуэм иджыри зы медаль къыщахьащ ди лъахэгъухэм. БэнэкIэ хуитымкIэ дыщэр къытхуэзыхьа ЗэкIуий Анзор алыдж-урым бэнэкIэмкIэ жэзыр дыщIигъуащ Куэцэ Атмир.
Сэрмакъ къуажэм къыщалъхуа икIи къыщыхъуа щIалэщIэр щыбэнар килограмм 50-м нэс зи хьэлъагъхэм я дежщ. Абы хьэрхуэрэгъу къыщыхуэхъуащ бэнакIуэ лъэщхэр, арщхьэкIэ Атмир зэфIэкI лъагэ къигъэлъэгъуащ — жэз медалыр иIыгъыу ар Къэбэрдей-Балъкъэрым къэкIуэжащ. Куэцэм япэ къищар зэхьэзэхуэм япэ увыпIэр щызыубыда Силагавэ Рамазрэ (Куржы) етIуанэ хъуа Алиев Зульфигаррэщ (Азербайджан).
Хьэтау Ислъам.
Авмамодельнэ спорт
Къэхъун губгъуэм Дунейм и кубокым щыщIобэн
Нобэ щыщIэдзауэ тхьэмахуэкIэ Къэбэрдей-Балъкъэрым щекIуэкIынущ авиамодельнэ спортымкIэ Урысей Федерацэм и кубокымрэ Дунейм и кубокым и зи чэзу Iыхьэмрэ ехьэлIа зэхьэзэхуэхэр. Къэхъун къуажэм пэгъунэгъу губгъуэшхуэм ди спортсменхэм къищынэмыщIауэ щызэпеуэнущ США-м, Тыркум, Монголием, Кореем, нэгъуэщI къэралхэми къикIахэр.
Зэхьэзэхуэр къызэрагъэпэщащ Урысейм Авиамодельнэ спортымкIэ и федерацэмрэ КъБР-м и ДОСААФ-мрэ, УФ-м СпортымкIэ и министерствэм дэIэпыкъуныгъэ хэлъу.
Илъэс 35-рэ хъуауэ мыпхуэдэ зэпеуэхэр Аруан щIыналъэм щокIуэкI. Япэ дыдэу ар Къэбэрдей-Балъкъэрым къыщезыхьэжьа Нало Залым Техник ныбжьыщIэхэм я станцым и унафэщIу щытащ икIи авиамодельнэ спортым ди щIыпIэм зыщиужьыным хэлъхьэныгъэшхуэ хуищIащ. Иджы абы и Iуэхум ехъулIэныгъэкIэ пещэ и къуэ Юрэ. ЖыпIэну урикъунщ а спорт лIэужьыгъуэмкIэ Франджым и ужькIэ етIуанэ увыпIэр дунейм зэрыщытIыгъыр.
Зэхьэзэхуэм и къызэгъэпэщакIуэхэм ящыщ Гулэжын Тимур щыгъуазэ дызэрищIамкIэ, мыбы къыкIэлъыкIуэу, бадзэуэгъуэм и 10 — 15-хэм, Къэхъун къуажэм пэгъунэгъу губгъуэм щекIуэкIынущ ракетомодельнэ спортымкIэ Урысей Федерацэм и чемпионатрэ Дунейм и кубокымрэ къэхьыным теухуа зэпеуэрэ.
Жыласэ Заурбэч.
